Informació sobre les ajudes de menjador escolar per al curs 2020-21 que ofereix la Generalitat
2025-07-24

La Conselleria d’Educació, Investigació, Cultura i Esport ha publicat la resolució per la qual es convoquen i estableixen les ajudes de menjador escolar en els centres educatius no universitaris de la Comunitat Valenciana per al curs 2020-2021. L’objecte d’aquestes ajudes resideix a contribuir al finançament total o parcial del cost del servei de menjador escolar, de l’alumnat escolaritzat en centres educatius no universitaris de titularitat de la Generalitat, privats concertats o de titularitat pública diferent de la Generalitat que disposen d’aquest servei complementari, durant el curs 2020-2021.

Seran beneficiaris d’aquestes ajudes els alumnes escolaritzats en centres educatius no universitaris de titularitat de la Generalitat, dependents de la Conselleria amb competències en matèria d’educació, i també els alumnes escolaritzats en centres privats concertats o centres de titularitat pública diferent de la Generalitat, que disposen del servei de menjador escolar, en nivells de segon cicle d’Educació Infantil, Educació Primària o Educació Secundària Obligatòria. També serà beneficiari d’aquestes ajudes l’alumnat dels centres específics d’Educació Especial de titularitat de la Generalitat i l’alumnat de tercer nivell d’Educació Infantil de primer cicle dels centres que participen en el programa d’incorporació del nivell educatiu de 2 a 3 anys en col·legis d’Educació Infantil i Primària de titularitat de la Generalitat.

El model de sol·licitud és únic per a la convocatòria d’ajudes per al menjador escolar i per al transport, i en el mateix s’indicaran les diferents ajudes que se sol·liciten per a cada alumne o alumna. La forma de presentació de les sol·licituds, que varia si l’alumnat ja va sol·licitar aquestes ajudes en el curs 2019-2020 o no i si les famílies són usuàries de l’aplicació informàtica ÍTACA o no, està detallada en les BASES.

En tots els casos, els terminis ordinaris de presentació de les sol·licituds seran des de l’endemà de la publicació d’aquesta resolució (publicació en el DOGV el 3 de juliol de 2020) fins a la finalització del període de formalització de la matrícula, si continua en el mateix centre o durant el període de formalització de la matrícula, en el cas que canvie de centre educatiu.